
Óravázlat
(szövegértő, -alkotó és önismereti feladatok)
Gyetvai Balázs Földet nem ér című írásához


Célcsoport: 10−12 év
Időtartam: 2 óra
A tevékenység tanítási céljai:
Általános célok:
· A szövegértési és szövegértelmezési képesség fejlesztése.
· Az önismeret és az érzelmi intelligencia fejlesztése.
· Az empatikus gondolkodás és a másság elfogadásának erősítése.
· A kreatív és önálló gondolkodás ösztönzése.
· A szóbeli és írásbeli kommunikációs készség fejlesztése.
Konkrét, műveletesített célok:
A tevékenység végére a tanulók képesek lesznek:
1. Felismerni és megfogalmazni a történet fő témáját, üzenetét és tanulságát.
2. Azonosítani a szereplők tulajdonságait, érzéseit, motivációit és döntéseit.
3. Összefüggéseket felismerni a szereplők viselkedése és a történet eseményei között.
4. Saját véleményt alkotni, azt érvekkel alátámasztani és mások véleményét tiszteletben tartani.
5. Felismerni a különbözőség, az önelfogadás, a kitartás és a bátorság értékét.
6. Saját élményeket, érzéseket és gondolatokat kapcsolni az olvasott történethez.
7. Kreatív szövegeket alkotni különböző műfajokban (napló, levél, történetfolytatás, párbeszéd).
8. Együttműködni társaikkal, meghallgatni és elfogadni az eltérő véleményeket.
Fejlesztendő kompetenciák:
· Anyanyelvi kommunikáció
· Szövegértési és szövegalkotási kompetencia
· Személyes és szociális kompetencia
· Érzelmi intelligencia és önismeret
· Kreativitás és kritikai gondolkodás
· Együttműködési és problémamegoldó készség
Nevelési célok:
· Az önbizalom és az önelfogadás erősítése.
· A mások iránti tisztelet és elfogadás kialakítása.
· A csúfolódás és kirekesztés elutasítása.
· A kitartás, a bátorság és a pozitív életszemlélet értékként való közvetítése.
· Annak tudatosítása, hogy minden ember értékes és különleges valamiben.
· A tanulók ismerjék fel, hogy a különbözőség nem hátrány, hanem érték, és hogy mások véleménye nem határozza meg saját képességeinket és értékünket.


I. Ráhangolódás: 
A táblára írt gondolatébresztő kérdéssel keződik a tevékenység:
„Ha egyetlen olyan képességet kaphatnál, amellyel most nem rendelkezel, mi lenne az?”
A tanulók egy-egy szóval vagy egy mondattal válaszolnak.
Kiegészítő kérdések: 
· Miért éppen ezt választottad?
· Mit tennél azért, hogy megszerezd?
· Volt már olyan, amiről mások azt mondták, hogy lehetetlen, te mégis megpróbáltad?

II. A történet feldolgozása – Gondolkodj másképpen! 
Bemutató olvasás. Megfigyelési szempont: Miért különleges Janika, a főszereplő?
1. feladat – Ismerd meg Janikát! Válaszolj a kérdésekre teljes mondatokban!
1. Miben különbözött Janika a többi békától?
2. Miért figyelte olyan sokat az eget?
3. Hogyan reagáltak a tó lakói Janika próbálkozásaira?
4. Miért nevetett rajta különösen a szúnyogok társasága?
5. Miért nem adta fel Janika az első sikertelen ugrás után?
6. Mi változott meg benne a második repülési kísérlet során?
2. feladat – Mi a véleményed? Olvasd el az alábbi állításokat! Döntsd el, melyikkel értesz egyet, melyikkel nem! Indokold a választásodat!
a) Aki valamiben különbözik a többiektől, az furcsa.
b) Ha elsőre nem sikerül valami, nem érdemes újra próbálkozni.
c) Mások véleménye nem mindig mutatja meg, mire vagyunk képesek.
d) Néha már maga az út is siker, nem csak a célba érkezés.
e) A kudarc is taníthat valami fontosat.
Most pedig fogalmazzatok meg ti egy saját állítást Janika történetének tanulságáról!

III. Önismereti műhely – Te melyik szereplő lennél?
3. feladat – Ha én lennék Janika... Fejezd be az alábbi mondatokat!
· Néha én is szeretnék olyan lenni, mint...
· Van valami, amiben más vagyok a többiektől...
· Amikor kinevetnek vagy nem hisznek bennem, akkor...
· Büszke vagyok magamra, amikor...
· Egy olyan dolgot, amit még nem tudok, de szeretnék megtanulni...
· Ha valaki azt mondaná, hogy úgysem sikerül, én...
4. feladat – Képzeld el, hogy te is a tó lakója vagy! Melyik szereplő lennél?
· A ponty, aki alulról figyeli az eseményeket.
· A gyík, aki oldalról szemléli Janikát.
· A gólya, aki felülről lát mindent.
· A szúnyog, aki nevet a békán.
· Egy másik béka, aki titokban szurkol Janikának.
Válaszolj a kérdésekre!
1. Miért ezt a szereplőt választottad?
2. Mit gondolnál Janikáról?
3. Mit mondanál neki?
4. Megpróbálnád megváltoztatni a többiek véleményét?

IV. Kreatív szövegalkotás – Engedd szabadjára a képzeleted! Csoportban dolgoznak. Minden csoport külön feladatot kap: 5., 6., 7., 8. feladat:
5. feladat – Janika titkos naplója − Írj naplóbejegyzést Janika nevében!
A következő pillanatok egyikét válaszd:
· Amikor először elhatározta, hogy repülni fog.
· Amikor a szúnyogok kinevették.
· Amikor először sikerült a levéllel a levegőbe emelkednie.
· Amikor a levél végül leereszkedett.
Legalább 8–10 mondatban írd meg, mit érzett, mit gondolt, és mit szeretett volna elérni!
6. feladat – Ha én írnám tovább... A történet végén Janika azt mondja:
„Nem egészen – mondta. – De volt egy ugrás, amelyik elfelejtett rögtön véget érni.”
Folytasd a történetet!
Mi történik másnap?
Vajon újra próbálkozik?
Mit szólnak hozzá a tó lakói?
Megváltozik-e valakinek a véleménye?
7. feladat – Írj levelet Janikának! Képzeld el, hogy a tó egy másik lakója vagy, aki szeretné bátorítani őt.
A leveledben tartsd szem előtt a következő szempontokat:
· mondd el, mit gondolsz a viselkedéséről;
· említsd meg, miben tartod őt különlegesnek;
· adj neki egy jó tanácsot;
· biztasd a folytatásra!
8. feladat – Gondold újra a befejezést a következő mondattól: ,,Jancsika a csillagokat nézte". Írj ötletes 8-10 mondatos befejezést!

V. Lezárás – Egy mondat, amit magammal viszek 
Minden tanuló kap egy kis papírcsíkot, és befejezi az egyik mondatot:
· Janikától azt tanultam, hogy...
· Szerintem a legnagyobb bátorság az, amikor...
· Egy álomért érdemes...
· Ma rájöttem, hogy...
· A történet legfontosabb üzenete számomra...
A válaszokat egy közös plakátra tűzzük.
Házi feladat (a felsoroltakból három tetszés szerint választott feladat megoldása kötelező): 
1. Képzeld el, hogy Janika kap egy interjút! Írj 5 kérdést, amelyet egy újságíró feltenne neki, majd válaszolj is Janika nevében!
2. Készíts képregényt! Rajzolj négy képkockát Janika történetének legfontosabb eseményeiről! Mindegyikhez írj rövid párbeszédet vagy gondolatbuborékot!
3. Adj új címet a történetnek!
Találj ki más címet, és indokold meg, miért illik a történethez!
4. Készíts egy kis papírrepülőt, amelynek a szárnyára írj egy olyan célt, álmot vagy kihívást, amelyet szeretnél megvalósítani! Ezt következő órán elhelyezzük a kitűzőtáblán.

